Skuština Grada Novog Sada,
Žarka Zrenjanina 2,

Na osnovu člana 56. Ustava Republike Srbije i člana 92. stava 1. Statuta Grada Novog Sada, dolepotpisani građani podnose sledeću

**PETICIJU**

da se ukine „Odluka o podizanju spomenika svim nevinim žrtvama u Novom Sadu 1944/1945.“, objavljena u Službenom listu Grada Novog Sada, (38/2018)

**OBRAZLOŽENJE:**

Poštovani,

Polazeći od stava da je borba protiv svake vrste fašizma neophodnost moralnog čoveka i slobodno uređenog društva, kao i od stava da se zločini i fašistički karakter ne mogu i ne smeju pripisati nijednoj nacionalnoj zajednici, te da niti mađarska, niti srpska, hrvatska, ili ma koja druga nacija, kao takva, ne može snositi pravnu ili moralnu kolektivnu odgovornost za zločine, u nastavku Vam dostavljamo detaljno obrazloženje za protivljenje podizanju spomenika „nevinim žrtvama“ stradalim 1944. i 1945. godine u Novom Sadu, sa lokacijom na uglu ulica 1300 kaplara i Ive Andrića, u Novom Sadu.

Tokom Drugog svetskog rata, oružane snage fašističke Mađarske okupirale su region Bačke i grad Novi Sad. U januaru 1942. godine na teritoriji Bačke, fašisti mađarske nacionalnosti su, u saradnji sa fašistima i kolaboracionistima srpske, hrvatske, i drugih, nacionalnosti, sproveli sistematski planiranu akciju progona i terora nad brojnim Srbima, Jevrejima i Romima, kao i nad brojnim političkim protivnicima. Ta akcija je poznatija pod imenom Racija u južnoj Bačkoj, odnosno kao Novosadska racija. Premda nikada nije precizno utvrđen broj žrtava ovog masovnog zločina, procenjuje se da je tokom januara 1942. godine na teritoriji Bačke ubijeno više od 3800 lica, od čega 1246 lica na području Novog Sada. Po oslobođenju Novog Sada 1944. godine, izvestan broj nalogodavaca i izvršilaca ovog gnusnog zločina osuđen je na smrtne kazne.

Stranka Savez vojvođanskih Mađara (SVM), kao vršilac vlasti na teritoriji Novog Sada, 2018. godine je podnela inicijativu Savetu za kulturu Grada Novog Sada za podizanje spomenika „Nevinim žrtvama 1944/1945“. Odluka o podizanju spomenika usvojena je glasovima vladajuće većine u Skupštini Grada Novog Sada. Uvidom u spisak „nevinih žrtava“, kojima se podiže ovaj spomenik, na spisku se, nažalost, mogu pronaći imena više osuđenih ratnih zločinaca, fašista i njihovih pomagača, među kojima su i neki koji su bili nalogodavci, saučesnici i neposredni izvršioci zloglasne Novosadske racije 1942. godine. Na ovom spisku se nalazi više od 15 osuđenih ratnih zločinaca, a samo neki od njih su:

**Nađ Mikloš** (RKTG-54089) – okupacioni gradonačelnik Novog Sada odgovoran za ratne zločine počinjene u gradu tokom okupacije.

**Kramer Đula** (RKTG-28591) – član Gornjeg doma mađarskog parlamenta; jedan od članova legitimacionog Odbora za vreme racije u Novom Sadu 1942. godine.

**Zombori Đula** (RKTG-28598) – upravnik okupacione policijske kapetanije u Novom Sadu; učestvovao je u pripremi i sprovođenju racije u Novom Sadu.

**Batori Geza** (RKTG-28594) – potpukovnik žandarmerije, komandant žandarmerijskih odreda koji su učestvovali u raciji 1942. godine.

**Popović L. Milan** (RKTG-7159) – zloglasni kolaboracionista i „predstavnik“ bačkih Srba u mađarskom parlamentu za vreme okupacije.

**Heđi Jožef** (RKTG-4483) - pripadnik organa Kontrašpijunaže; lično je vršio zlostavljanje žrtava tokom racije 1942. godine.

**Balog Imre** (RKTG-22743) – tokom racije vršio ubijanje muškaraca, žena i dece; lično je bajonetom ubijao decu, što je sam i priznao pred radnicima fabrike Ristić u Novom Sadu.

**Nađ Jelena** (RKTG-7127) – odgovorna kao podstrekač na ubistvo četiri člana porodice Crnje u Novom Sadu tokom racije 1942. godine.

**Radosavljević Lajoš** (RKTG-7165) – odgovoran kao podstrekač na zločine počinjene tokom racije u Novom Sadu u ulicama Cara Dušana i Arse Pajovića.

**Tot Janoš** (RKTG-27308) – učestvovao u masovnim ubijanjima i saučesnik u ubistvu 9 članova porodice Kolarov – Mašin iz Rumenačke ulice.

**Jakobac Slavko** (RKTG-35575) – aktivni član ustaškog pokreta, čuvao stražu u pojedinim sremskim selima i obavljao terensku aktivnost u borbi organa NDH protiv Narodno-oslobodilačkog pokreta; pripadnik jedinica koje su počinile brojne ratne zločine u selima Fruške gore. Učestvovao u progonima i hapšenjima civilnog stanovništva i pljačkanju napuštenih kuća.

**Petrović Miloš** (RKTG-7155 i 7157) – zloglasni kolaboracionista, davao legitimitet okupacionoj upravi, ali i njenim nasilnim postupcima;

**Sopić Katarina** (RKTG-34300) – osuđena za trovanje grupe sovjetskih oficira.

**Feher Ferenc** (RKTG-4422) – odgovoran za masovno ubijanje sprskog stanovništva prilikom ulaska mađarske vojske u Bačku u aprilu 1941. godine.

**Rajs Jožef** (RKTG-4642) – inicirao potere i hvatanje pripadnika Narodno–osloodilačkog pokreta za vreme rata; zlostavljao uhapšene, hapsio civile i sprovodio ih u zloglasni novosadski zatvor Armija. Za hvatanje partizana dobijao nagrade u novcu.

**Popović Pavle** (RKTG-4639) – podržao sprovođenje racije u Novom Sadu.

**Mazanji Pal** (RKTG-32693) – ubio tri civila – jednog železničara iz Banata, jednu osobu stariju od 70 godina i jednog nepoznatog čoveka.

**Vizi Marton** (RKTG-7366) – hapsio i zlostavljao civilno stanovništvo i pri tom primenjivao srednjevekovne metode mučenja.

Smatramo da je Novi Sad kao grad kulture, tolerancije i slobode, počast žrtvama gore opisanog zločina odao davanjem imena keju – Kej žrtava racije, te i podizanjem Spomenika Žrtvama Racije (spomenik „Porodica“) na istom mestu, dok je postavljanje spomenika „Nevinim žrtvama 1944/1945“, upravo zato što se na spisku žrtava u čiji se pomen spomenik podiže nalaze imena navedenih zločinaca, moralno i društveno neprihvatljivo, te da vređa Ustavom Republike Srbije garantovano pravo na dostojanstvo i čast svih onih čiji su preci tokom Novosadske racije ubijeni, kao i ostalih građanki i građana Novog Sada, koji se protive svakom veličanju zločina i njihovih izvršilaca. Takođe, pored ustavnih garanta, ovim putem vam ukazujemo na odredbu čl. 3 Zakona o zabrani manifestacija neonacističkih ili fašističkih organizacija i udruženja i zabrani upotrebe neonacističkih ili fašističkih simbola i obeležja, kojim se predviđa sledeće:

*„Zabranjuje se proizvodnja, umnožavanje, skladištenje, prezentacija, veličanje ili na bilo koji drugi način širenje propagandnog materijala, simbola ili obeležja kojima se izaziva, podstiče ili širi mržnja ili netrpeljivost prema slobodnim opredeljenjima građana, rasna, nacionalna, ili verska mržnja ili netrpeljivost, propagiraju ili opravdavaju neonacističke i fašističke ideje i organizacije ili se na drugi način ugrožava pravni poredak, te je samim tim veličanje osuđenih ratnih zločinaca, podizanje spomenika istima, protivno zakonu, i kao takvo neodrživo.“*

Uzimajući u obzir gore citiranu odredbu, veličanje osuđenih zločinaca, kao i podizanje spomenika istima, protivno je zakonu, i kao takvo neodrživo.

Spomenik koji nosi ime „nevinim žrtvama 1944/45“ mora biti dostojan svog imena i biti postavljen onima koji to zaista i jesu. U suprotnom služi izrugivanju žrtvama koje su nevine stradale. Mi, dolepotpisani građani i građanke Novog Sada i Republike Srbije, zahtevamo od nadležnih institucija da se ukine odluka kojom je predviđena izgradnja ovog sramnog spomenika „nevinim žrtvama 1944/1945“, te da se oformi novi sastav nadležne komisije čijim bi se radom utvrdio spisak istinski nevinih žrtava, kako na takvom spisku ne bi bilo nijednog imena nalogodavaca, saučesnika i izvršilaca zločina kojim su na stravičan način kršena osnovna ljudska prava.

Vojvođanski kulturni klub „Vasa Stajić“

Omladinsko-studentska akcija (OSA)

Savez antifašista Vojvodine

Zajedno!

Demokratska stranka

Narodna stranka

Pokret slobodnih građana

Studentska reakcija

Udruženje antifašista Novog Sada

Zelena mreža Vojvodine

Pokret za preokret

Most solidarnosti

Društvo studenata Filozofskog Fakulteta

Vojvođanska politikološka asocijacija

Antifašistička koalicija